KOMMISSIONENS FORORDNING (EF) Nr. 259/96 af 12. februar 1996 om ændring af forordning (EØF) nr. 3478/92 og (EF) nr. 1066/95 for så vidt angår overdragelse af rettigheder og tillæg til dyrkningskontrakter for råtobak

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2075/92 af 30. juni 1992 om den fælles markedsordning for råtobak (1), senest ændret ved forordning (EF) nr. 711/95 (2), særlig artikel 7 og 11, og

ud fra følgende betragtninger:

Medlemsstaterne bør, med henblik på forvaltning af den garantitærskel, der er tildelt dem for en sortsgruppe, kunne anvende en kompensationsordning for produktionskvoter; en producent bør i den forbindelse kunne overdrage en del af eller alle mængder af den produktionskvote, som er tildelt ham for en bestemt sortsgruppe, til en anden sortsgruppe; Kommissionens forordning (EF) nr. 1066/95 af 12. maj 1995 om gennemførelsesbestemmelser til Rådets forordning (EØF) nr. 2075/92 for så vidt angår kvoteordningen for råtobak for 1995-, 1996- og 1997-høsten (3), senest ændret ved forordning (EF) nr. 163/96 (4), bør derfor ændres;

for 1996-høsten og efterfølgende høster bør det fastsættes, at nævnte overdragelse kun kan ske inden udløbet af den frist, der er fastsat for indgåelse af dyrkningskontrakter;

da leverancerne for 1995-høsten allerede er begyndt, kan den ordning, der gælder for 1996-høsten og efterfølgende høster, ikke gennemføres; medlemsstaterne bør derfor have tilladelse til at fordele de supplerende kvoteattester svarende til forskellen mellem de faktisk leverede mængder og garantitærsklen for en given sort;

der bør kunne ydes præmie for leverancer af råtobak svarende til den produktionskvote, som en producent har fået gennem overdragelse eller via medlemsstatens omfordeling af supplerende kvoter; de partier, der omfattes af en dyrkningskontrakt, bør derfor kunne lægges oven i de i kontrakten oprindeligt fastsatte mængder, svarende til den opnåede produktionskvote; Kommissionens forordning (EØF) nr. 3478/92 (5), senest ændret ved forordning (EF) nr. 163/96, bør derfor ændres;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Tobak -

UDSTEDT FØLGENDE FORORDNING:

Artikel 1

I slutningen af afsnit III i forordning (EF) nr. 1066/95 indsættes som artikel 14a:

»Artikel 14a

1. En producent kan inden for én og samme medlemsstat til en anden producent overdrage en del af eller alle mængder på de produktionskvoteattester, der er tildelt ham, hvis følgende betingelser er opfyldt:

a) der er endnu ikke indgået en dyrkningskontrakt for den pågældende kvoteattest

b) modtageren råder allerede over en produktionskvote for den pågældende sortsgruppe

c) de berørte parter har indgået en skriftlig aftale om overdragelsen, og aftalen indeholder en henvisning til den produktionskvote, hvoraf en del af eller alle de opførte mængder overdrages

d) den skriftlige aftale i litra c) er blevet forelagt myndighederne til registrering senest 30 dage efter den dato, der er nævnt i artikel 3

e) originaleksemplaret af den produktionskvoteattest, hvoraf en del af eller alle opførte mængder overdrages, afleveres til myndighederne, når overdragelsesaftalen indgives

f) hvis den, der overdrager sin kvoteattest, er medlem af en producentsammenslutning, skal denne give tilladelse til overdragelsen.

Medlemsstatens myndigheder kontrollerer, at betingelserne i første afsnit, litra a), b), d), e), og f) er opfyldt, og registrerer den aftale, der er nævnt i første afsnit, litra c), senest 15 arbejdsdage efter indgivelsen. Samme dag udsteder medlemsstatens myndigheder:

a) til modtageren en supplerende produktionskvoteattest svarende til de produktionskvotemængder, der er overdraget ham

b) til den producent, der kun har overdraget en del af mængderne på sin kvoteattest, en erstattende produktionskvoteattest svarende til de mængder, der ikke er blevet overdraget.

2. Uanset stk. 1 kan medlemsstatens kompetente myndighed inden for rammerne af den for en given sortsgruppe fastsatte garantitærskel efter at have konstateret, at alle leverancerne for denne sortsgruppe er sket i overensstemmelse med artikel 9 i forordning (EØF) nr. 3478/92, foretage en fordeling af supplerende kvoteattester.

Medlemsstatens kompetente myndighed fordeler de for en given sortsgruppe supplerende kvoteattester til de producenter:

- der allerede for 1995-høsten rådede over kvoteattester for den pågældende sortsgruppe

- der, efter at de i deres dyrkningskontrakt nævnte mængder alle er leveret, stadig råder over en overskudsproduktion.

3. De i stk. 1 nævnte overdragelser af produktionskvoter kan ikke omfatte mængder på under 100 kg. De indebærer ikke overførsel mellem de pågældende producenter af de referencemængder, der er lagt til grund for udfærdigelsen af den produktionskvoteattest, som er omfattet af overdragelsen.

De mængder, der er opført på supplerende eller erstattende produktionskvoteattester, kan ikke overdrages.«

Artikel 2

I forordning (EØF) nr. 3478/92 foretages følgende ændringer:

1) I artikel 2 indsættes som stk. 7:

»7. For 1995-høsten kan de af en dyrkningskontrakt omfattede partier ved hjælp af et skriftligt tillæg lægges oven i de i kontrakten oprindeligt fastsatte mængder, hvis følgende betingelser er opfyldt:

a) den pågældende producent er blevet tildelt en supplerende produktionskvoteattest, jf. bestemmelserne i artikel 14a, stk. 2, i Kommissionens forordning (EF) nr. 1066/95 (*)

b) den overskudsproduktion, producenten har opnået på de arealer og for den høst, der omfattes af kontrakten, er angivet i tillægget

c) tillægget forelægges myndighederne til registrering inden den i artikel 9, stk. 1, omhandlede dato.

(*) EFT nr. L 108 af 13. 5. 1995, s. 5.«

2) Følgende indsættes sidst i andet afsnit i artikel 3, stk. 1 og 2:

», medmindre artikel 2, stk. 7, i denne forordning anvendes.«.

Artikel 3

Denne forordning træder i kraft på dagen for offentliggørelsen i De Europæiske Fællesskabers Tidende.

Artikel 1 i denne forordning anvendes fra 1996-høsten, dog ikke artikel 14a, stk. 2, i forordning (EF) nr. 1066/95, der sammen med artikel 2 i nærværende forordning anvendes fra 1995-høsten.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 12. februar 1996.

På Kommissionens vegne

Franz FISCHLER

Medlem af Kommissionen

(1) EFT nr. L 215 af 30. 7. 1992, s. 70.

(2) EFT nr. L 73 af 1. 4. 1995, s. 13.

(3) EFT nr. L 108 af 13. 5. 1995, s. 5.

(4) EFT nr. L 24 af 31. 1. 1996, s. 19.

(5) EFT nr. L 351 af 2. 12. 1992, s. 17.